정조 18년
甲寅十一月二十七日辰時上御春塘臺抄啓文臣親試宣傳官射講入侍時行左承旨沈晉賢左副承旨洪仁浩右副承旨金啓洛同副承旨李儒慶記事官鄭文始假注書柳遠鳴記注官金錫泰記事官吳泰曾親試試官檢校提學徐有防檢校直提學徐鼎修金載瓚檢校直閣尹行恁李晩秀南公轍講射試官考官沈頤之具庠李敬懋徐有大李漢豐參考官嚴耆任希存以次侍立訖上具平戎服乘輿出交泰門延生門由明光門靑陽門詣春塘臺降輿御大次親試試官有防等講射試官頤之等以次行禮訖儒慶跪告宰樞執鼓射員呼名上命有防書箋題擬本朝抄啓文臣等請正至慶節得參起居之班晉賢跪啓請宣敎命書傳敎曰大臣備局堂上引見賤臣承命出傳與左議政金履素左參贊洪秀輔行副司直趙宗鉉吏曹判書李致中禮曹判書閔鍾顯行副司直李秉鼎李得臣刑曹判書李在學漢城判尹李時秀行副司直申大顯吏曹參判沈煥之刑曹參判趙鎭寬偕入進伏履素曰聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣上曰復命暗行御史入侍出榻敎上曰次對爲之履素曰卽見咸鏡監司金華鎭所報則以爲永興濬源殿修改所入正鐵及工役各人等料米當自該邑所在會付會減而本宮築筒餘在錢取用合爲八百七十兩零當初措置雖緣災歲分定之軫弊而或以用處之有異爲拘礙則不得不分排各邑爲辭矣修改與築筒俱是莫重之役築筒餘錢之取用未爲不可而此亦前頭必有需用則修改物力以會付穀會減似好矣上曰依爲之出擧條履素曰卽見兩南暗行御史徐有聞書啓則其一興陽縣巡營扇竹分定之弊而以一箇貼扇費竹數箇其長一尺其矢過卅此後貼扇名色一倂除之其他外角奇巧合竹漆紙扇等名色一切嚴防竹田依朝令長養事也欲祛扇竹之弊先除扇弊然後竹可以長養民可以蘇息大抵貼扇名色之出其來未久而漸次侈大摺紙則狹裁竹則長甚至卅餘矢之以多爲貴外角合竹染邊漆紙等名色惟以奇巧爲務南土列邑之苦瘼職由於此朝家飭令非止一再而其弊依舊至登繡啓誠極寒心且況進獻扇子例不過二十矢而私造之扇或過卅矢二十五矢者論以事體尤爲未安自今以後所謂貼扇名色永爲革羅名色雖罷製樣如舊則亦非革弊之本意摺紙則勿用狹摺之製束矢則永除多數之樣雖最多者無過卄矢雖最長者無過六七寸外角合紙漆紙等名色自在當禁之中而至於邊竹則黑漆楸邊之外更無得襲用奇巧事更爲嚴飭如或有復踵前習而現發者則以違越朝令之罪嚴加勘繩之意分付道臣湖南如此嶺南可知亦以此意一體分付於嶺南道臣仍令嚴飭於道內造扇閫邑如是行會之後令前造成之扇扇雖不敢行用旣成之物亦難全棄而扇子之爲用不過一年之內自當盡用限明年以後雖市肆之間如有此等扇賣買之弊則隨現嚴繩之意一體分付於掌市之署爲宜矣上曰依爲之如是定式之後營閫與列邑更或有復踵前習之事廟堂隨現當該道臣草記論罪以爲一新革弊之地可也出擧條履素曰其一進上靑大竹情債嚴禁事也本價旣自大同會減則以情債之故別定陪持軍名色而收捧者事體極爲駭然不但興陽一縣道內必多此等之弊分付道臣詳査釐正嚴明申飭俾無日後更滋之患爲宜矣上曰依爲之出擧條履素曰其一楮價濫徵事也當初貿楮之不從時直預給民間待秋收捧已是民弊而又況以錢還徵數又三倍者萬萬駭然謬例旣久雖不一一追理如此災歲不恤民情一任下屬之濫徵尤爲痛駭該守令爲先拿問嚴處不飭之道臣亦爲從重推考作奸之吏屬査出嚴勘此後此弊永爲嚴防之意嚴飭該道臣爲宜矣上曰依爲之飭令未久爲弊依舊兩南道臣爲先推考更加各別嚴飭可也出擧條履素曰其一全州府民間所納蠲役米事也旣以蠲役之意納米於官家而米則官用役則使民極爲駭然此則分付道臣卽爲釐正仍又嚴防後弊以爲窮民息肩之地爲宜矣上曰依爲之出擧條履素曰其一全州丁召史獄事事也所謂丁女以吏屬家十四靑孀有此改適之事而丁世鳳者以其五寸叔率其兩姪行此戕殺之事其戕殺之際情節極其殘酷噤口之不足至於裂口而或斫或剝未死掩埋其殺死之至慘實是前後所無如此干和之獄道臣守令豈有不聞不知之理而邑守則以飮藥自處論報營門道臣則只憑邑報終不嚴覈窮査使丁女尙在抱冤之中者俱萬萬駭然道臣守令事當論罪而獄案未具姑難勘處爲先令道臣別加査究得其情實前後文案一倂登聞後如法處斷道臣邑守至今掩置之罪一體稟處爲宜矣上曰如許殘酷之殺獄前所未聞一路萬口至謂之旱災之所由由於厥女之抱冤則是豈等閑看過處況遇旱審理屢下疏鬱之命則爲道臣者營下有此飛霜之冤而始則玩愒終又掩覆地方官顔面從他顔面獄情關係何等關係循例訊推尙不的覈道臣事當嚴勘而大於此之罪猶復不問爲先緘辭從重推考地方官爲先拿問嚴繩揆以國體差遣繡衣按覈斷不可已而此時廚傳之弊不可不念慰諭使徐榮輔仍差按覈使使之究覈而如或行過湖南地方令道臣別定査官親執詳覈以爲一分贖愆之方事嚴飭可也出擧條履素曰其一鰲樹驛還弊事也本驛還弊專由於郵官初不監糴吏屬惟意作奸而然極爲駭然嚴飭道臣一一釐正後繡衣所陳本驛所屬各站還穀量其多少移送於各該邑俾除郵民穀多積固之弊爲宜矣上曰依爲之出擧條履素曰其一各鎭土卒朔布事也所謂鎭將看作己物中間消融名以官長極爲駭然分付帥臣一一推給此後復踵前習狀聞嚴懲之意申飭爲宜矣上曰依爲之出擧條履素曰其一蒜山倉鹽弊事也朝廷之前後變通皆出於爲民之意而今其弊端又如此分付道臣其防奸祛弊之道消詳狀聞後稟處爲宜矣上曰依爲之出擧條履素曰其一河陽匙山烽燧事也旣無照應徒貽邑弊誠無意義而當初設置必有委折令帥臣査實狀聞後稟處爲宜矣上曰依爲之出擧條履素曰其一蔚山牧所屬冬背串牧場民弊事也距本牧爲二百里而一任牧吏之侵虐則居民之受困可知此則令司僕寺嚴飭牧官其所爲弊之端一一査出釐正爲宜矣上曰依爲之出擧條致中煥之等曰全州判官沈鉁莅官處事全事姑息救荒恤窮初不留意抄戶之政專委吏手而稱以摘奸累發官隷到處討食村閭繹騷火稅之濫報楮價之倍徵檢災之行載妓往來禁酒之際邑豪專利民間稱冤如出一口爲辭河東府使李喜大威不能束下明不能戢奸民狀之替題簽丁之納賂軍保錢之名曰還給而該吏除出歸之私橐爲辭此等不治守令如此災年不可置之字牧之任竝爲先罷黜令該府拿問嚴勘咸昌縣監金成鎭威望不能憚壓政令率多因循土豪與奸吏作爲表裏闔境莫敢誰何官長俯首聽命民人之遷徙相續土豪之勢焰日增目下頭緖有非柔懦襲謬之人所可矯救爲辭亦爲罷黜令該府拿問處之晉州牧使李德鉉鍊熟太過事多抑揚麯蘗之禁弊生徵贖爲辭古阜前郡守金載華災年糴政一委座首簸揚之穀還充吏逋刑杖之失當多緣酒失衙客之干政間或招謗爲辭雖已遞職今不可置令該府拿問處之興陽縣監朴宗正臨陂縣令李趾光金堤郡守成範鎭務安前縣監韓泰裕羅州牧使趙時淳樂安郡守李性重谷城前縣監李春輔任實縣監洪履簡順天府使金翰東南原府使宋守淵長城府使李學永星州牧使成種仁開寧縣監金喆淳三嘉縣監洪樂敎陜川郡守黃運祚黃磵縣監鄭殷祥文義縣令洪大顯淸州牧使安廷鐸天安郡守尹厚東振威縣令吳在斗水原判官鄭東協果川縣監金履裕或有所褒而別無優異之績或有所貶而且無顯著之疵竝置之何如上曰依爲之其中樂安郡守李性重可謂純褒且聞於繡衣所奏谷城興陽之民到今稱之如許優異之治績合施勸奬之政待牧府大處弊邑窠卽爲差送三邑守令之代今日政另擇下送而全州之數遞姑勿論咸昌之彈壓尤可擇拔例擬入晉州牧使李德鉉拿處更觀冬春治績且待賑事告竣麥秋後令該府草記拿問可也出擧條庠曰中軍閔修顯全州營將金致五別無疵譽羅州營將具綱素著勤勵鰲樹察訪禹錫龜郵卒雖頌而亦無顯績竝置之鹿島萬戶申光爀戰船所用生葛出給之價多不及民追後出給而猶有中間消融之弊呂島萬戶金鼎喆因營關貿取松子之際給價太不相當鎭民多怨爲辭矣不可置而勿論鹿島萬戶申光爀呂島萬戶金鼎喆竝拿問處之何如上曰依爲之待來月久勤報來人中擇差其代都政前下送可也出擧條在學煥之曰兩醫司官生輩率多貧窮無所聊賴平生顒望惟是審藥一路而試取之法從其劃數多少先付祿官次付審藥專在一時之幸不幸不係其術之精不精故或有老鍊而終身未差者或有新入而連次偶中者旣非均平之政亦無勸奬之義渠輩皆願依譯院等第例以醫科及再經祿官者一從第次作爲井間隨窠輪次則旣絶僥倖之路可蒙均沾之澤諸醫各有恒産則術業亦可責成衆議如此事理亦然自今以後祿官則依例試取審藥則以久次輪差事成節目定式施行何如上曰依爲之出擧條命書傳敎曰明年何年亞歲隔日此時予心何以形容其萬一乎初則冬至宮享欲爲親行更思一月再享恐涉煩瀆又況明年宣禧宮恰滿百歲之年也明年自可伸禮而以親心爲己心之道値此亞於新歲之日禮當躬享宣禧宮冬至祭當親行令該曹知悉還宮後眞殿行禮隨駕百官殿庭參班更由弘化門展拜景慕宮亦令該曹知悉庠曰今十一月二十九日宣禧宮冬至祭親行時禁軍及隨駕馬步軍以幾番幾哨磨鍊禁御兩營鄕軍雖已停番禁衛鄕軍始未下去留陣何以爲之而餘軍留營何以爲之乎敢稟上曰訓局步軍十五哨馬軍三哨禁軍三番隨駕留營置之禁衛營留陣可也出擧條庠曰今二十九日景慕宮殿拜時前後廂軍兵當以宣禧宮動駕時隨駕軍兵磨鍊而自宣禧宮還宮後禁軍及先後廂軍兵似當待標信聚待於於弘化門外信地故敢此仰達矣上曰訓禁兩營軍旣經夜各營留營留陣置之景慕宮動駕時則壯勇營步軍三哨馬軍一哨大將率領隨駕入直禁軍五十人別將率領隨駕事分付可也出擧條庠曰明日擧動時本曹堂上郞廳侍衛及守宮各差備當爲備員而參議朴宗甲參知兪漢寧正郞尹魯東洪受浩洪樂游佐郞崔時淳李元八俱爲差祭無以備員合有變通之道敢此仰達矣上曰差祭堂上及佐郞竝改差今日政差出可也出擧條晩秀曰宣禧宮冬至祭親祭祭文當爲製進藝文提學李秉鼎卽爲牌招何如上曰依爲之出擧條上曰藝文提學牌招親祭祭文製進出榻敎上曰明日出宮時仁政殿月臺廟殿宮陵園冬至香祝親傳後仍爲祗迎令該曹知悉出榻敎命書傳敎曰禮兵換房上曰禮曹判書入侍出榻敎上曰政官牌招開政出榻敎上曰執鼓官訓鍊院副正李禧燮嚴棍汰去出榻敎儒慶曰執鼓官訓鍊院副正李禧燮執鼓之際擧措極爲駭然所當重勘而本院請推之外無他可施之罰何以爲之乎上曰萬萬駭然令訓將嚴棍汰去可也出擧條上命次對先退上曰宣傳官馬上技失勢人竝拿入儒慶跪請拿入李煥益柳命源柳相默李應會朴友淵柳得源趙濟民李景德申惠周鄭來升李克孝李商一李商采李顯道李石求許㶏拿入訖上曰趙達洙一人外都是失勢春間申飭何等申嚴則爾等全不肄習如許無嚴之習極爲可駭其中新除五人其在三令之意姑爲分揀其餘竝依法煥益命源相默應會友淵得源濟民景德惠周來升克孝等決棍至三度上曰帳殿決棍無論度數之多寡若有一分嚴畏之心爾等之操心當非比尋常此後則加意鍊習俾無如前之弊明春試射當代以馬技爾等預爲着意習藝仍命拿出考券訖命將臣閣臣抄啓文臣射帿各一巡命賜湯餠上敎抄啓文臣等曰今日例有賜饌之擧而適値歉歲只宣湯餠非無備饌之資爲示憂民恤荒之意不得如例此亦可貴眞率爾等亦知此意可也引儀唱禮畢命退諸臣以次退出